27 August 2011 (Mashang) shani hta KIA ginjaw dabang, Alen bum, Hpungmai Gawknu hta Padang Hkrunlam Majan masing hte seng nna dap shawa ni hpe sanglang hpawng galaw ai lam chye lu ga ai.
Ndai Padang Hkrunlam Majan Masaing sanglang hpawng hpe 10:00 am aten Ninggawn Daju Alen bum, Hpungmai gawknu hta Lat Du Up Jum Pausa Lum Awng (Hpyen Awn Du Tsang – I (Reng)) kawn zuphpawng hpaw-awn galaw ya nna, KIA Dap Awn Daju, Du Daju Gunhtang Gam Shawng kaw nna, Magam Dap, Makan Dap shagu na Dap Shawa ni hpe Padang Hkrunlam Majan Masing hte seng nna tsun sanglang dan lai wa ai. Dai hta, Myen Hpyen Asuya hte gaphkat jahking nna, simsa lam mung masa ku de lang hte lang shakut yu ai raitim, KIO hpe Myen Hpyen Asuya gaw ladat amyu myu hku nna KIA Dap shamit kau lu na masing hte Dap Shawa hpe roi rip zing-ri sha nga ai mabyin ni law law lang hkrum sha lai wa sai. Raitim, KIO gaw Mung masa bawngban lam de du wa lu na matu myit galu hkam sharang nna Mung masa ku hta bawngban jahkrup lu hkra shakut yu lai wa sai.
Myen Asuya, Hpyen Dap ni gaw KIA Dap Dung 5 ginra hta jahte tam ai hte KIA Dap dung 15 ginra de htim shanyem wa ai majaw, 2011 June 9 ya kawn Gap hkat hpang wa ra ai lam mabyin hpe tsun sanglang dan ai. Ndai laman Myen Asuya,datkasa ni hte hkrum bawngban ai lam galaw shakut yu tim, Myen Asuya ni gaw mung masa n lawm ai simsa lam woi bawngban ai hpe KIO Ginjaw Komiti gaw 17 ning Mung Masa bawngban lam n lawm ai gaphkat jahkring lam a majaw Amyu Sha hte Mungdan kata hkrat sum kau ai Mung Masa, Shinggyim masa ahkaw ahkang mahkrum madup hte Buga de na Kanu Kawa ni hpaji jaw da ai hte maren, KIO Ginjaw Komiti gaw Mungdan hte Amyu sha ni a lahkam n woi htawt shut hkra sung sung lili sadi sahka hte woi-awn jasat nga ai re lam tsun sanglang dan lai wa ai. KIO gaw Munghpawm Myen Mungdan ting Mung Masa ahkaw ahkang hte simsa lam lu wa hkra Munghpawm kata Amyu bawsang ni yawng shanglawm ai UNFC madang hku nna, mung masa bawngban lam woi-awn na hpe ra sharawng ai lam tsun lai wa ai. Karai Kasang kaw akyu hpyi manoi manat nna Ginjaw Komiti kawn lam woi ai hpe kam hpa let ang ai magam bungli hpe gun hpai sa wa na lam numhtet ga ni tsun sanglang lai wa ai.
Ndai hpawng hta du shang lawm ai Dap shawa n-gun 1000 jan rai nga ai. Kaga Ginjaw komiti Salang ni mung Hkamja Dap, Laiza Hpaji Jawng, Hpyen yen Dabang, Munglai Hkyet, Pajau Bum, Dap Ba (5) hkan de Dap Shawa, Mung Shawa ni hpe 26 August 2011 (Hpan) shani kaw nna sanglang dan ai zuphpawng ni galaw sai lam chye lu ga ai.
kac_Latn kac_Latn kac_Latn kac_Latn